Pia Kjærsgaard (DF), 2023-05-03:
Jeg er faktisk meget, meget enig med den sidste ordfører i alt, hvad der blev sagt.
Jeg synes, at vi inden for rimelighedens grænser skal gøre alt, hvad vi overhovedet kan, for at forhindre halekupering og halebid.
Lige nu gøres det i forhold til halekuperinger, og det er noget, som det også lige er blevet sagt, vi har debatteret politisk i rigtig, rigtig mange år, men som der ikke er fundet en ordentlig løsning på.
Det her forslag lægger op til, at ministeren allerede ved udgangen af 2023 skal ændre bekendtgørelsen i forhold til mindstekrav for hold af grise.
Det tror jeg altså ikke på kan lade sig gøre.
Det tror jeg at vi partierne imellem skal have en fornuftig drøftelse af.
For vi vil meget gerne støtte forslaget og synes, at det er den rigtige vej at gå.
Nogen skal jo gå forrest.
Det er jo også sådan, det er i hele den her EU-diskussion.
Der er altså nogen, der skal tage det her op.
For det er ret forfærdeligt, hvad der sker i forhold til vores dyrevelfærd.
Jeg kan sige, at det er den samme svinebesætning, hr. Carl Valentin og jeg har været ude at besøge, og jeg havde det på nøjagtig samme måde, som hr. Carl Valentin beskriver.
Forslaget specificerer jo ikke yderligere, hvad det nye arealkrav så skal være for staldene, men ud fra, hvad jeg ved om det, er en del af det med halekupering også et spørgsmål om størrelsen på de stalde, som grisene går i.
At bygge større stalde eller at have færre grise i de nuværende vil koste noget økonomisk.
Det bliver enten landmanden eller forbrugeren, der skal bekoste det.
Udenlandsk kød kan vi altså ikke forbyde, da vi jo samtidig navigerer under EU-regler, og de EU-regler er elendige.
De er rystende elendige, og jeg forstår ikke, at der inden for EU-systemet ikke for mange år siden er gjort noget mere i forhold til dyrevelfærd.
Så taler man om, at det kommer op igen, ja ja.
Hvem tror på, at det overhovedet bliver bedre inden for EU-systemet?
Der skal meget stærke kræfter til at ændre det.
Vi vil gerne vise stor sympati, og det har vi virkelig oprigtigt for forslaget.
Intentionen er rigtig god.
Det må være ambitionen at passe på dyrene og skabe bedst mulig dyrevelfærd.
Vi overvejede at støtte forslaget.
Det vil jeg godt sige.
Men vi vil samtidig opfordre forslagsstillerne til, at det sker på en fornuftig måde, hvor der hele vejen rundt bliver opvejet fordele og ulemper ved et sådant forbud, og at man under alle omstændigheder rykker tidsgrænsen.
For det kan ikke lade sig gøre inden for 2023.
Det kan det ikke.
Men lad os drøfte videre, hvordan vi kan få realiseret det, således at man kommer væk fra at halekupere smågrise.
For isoleret set er det ikke dyrevelfærd eller naturens gang at klippe halen af en gris.
Det er det bare ikke.
Jeg kan faktisk huske, at jeg første gang svarede på det her spørgsmål for omkring 15 år siden.
Altså, det har jo varet evigheder.
Jeg tror, at det var helt tilbage, da fru Lene Espersen var justitsminister, og hvor alt med dyrevelfærd hørte under hende.
Så det er rigtig, rigtig mange år siden.
Kunne vi ikke samles om, at vi rykker det, og at vi finder ud af, hvordan man gør det?
Det ville være til gavn for landmanden og også til gavn for forbrugerne og i allersidste ende – og det er det vigtigste – til gavn for dyrene.
Forslagsstillerne skal ikke være i tvivl om, at vi rigtig gerne vil det her.